Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov - Situácia osôb so zdravotným postihnutím v Európskej únii: Európsky akčný plán 2008 -2009 {SEC(2007)1548} /* KOM/2007/0738 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 26.11.2007 KOM(2007) 738 v konečnom znení OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Situácia osôb so zdravotným postihnutím v Európskej únii: Európsky akčný plán 2008 -2009 {SEC(2007)1548} OBSAH 1. Úvod 3 2. Situácia osôb so zdravotným postihnutím 3 2.1. Fakty a čísla 3 2.2. Rastúci ekonomický rozmer 3 3. Úspechy Akčného plánu v prospech postihnutých EÚ 2006 - 2007 4 3.1. Spoločný postup Spoločenstva a členských štátov 4 3.2. Opatrenia na úrovni EÚ 4 3.3. Opatrenia na vnútroštátnej úrovni 7 4. Priority na roky 2008 - 2009 7 4.1. Opatrenia na dosiahnutie prístupu na trh práce pre všetkých 8 4.2. Opatrenia zamerané na plné využívanie základných práv 10 5. Závery 11 PRÍLOHY 1. ÚVOD Cieľom stratégie Komisie na pomoc osobám so zdravotným postihnutím je od roku 2003[1] vytvorenie rovnakých príležitostí pre osoby so zdravotným postihnutím. Európske spoločenstvo a jeho členské štáty potvrdili svojím spoločným podpisom Dohovoru OSN o právach osôb so zdravotným postihnutím[2] (ďalej len „dohovor OSN“) v roku 2007 svoje presvedčenie o tom, že zdravotné postihnutie je záležitosťou, ktorá sa do veľkej miery týka ľudských práv[3] a práva všeobecne. V Akčnom pláne v prospech postihnutých EÚ (ďalej len „APP“) 2003 - 2007 sa ustanovujú spôsoby realizácie tejto stratégie prostredníctvom zohľadňovania otázok týkajúcich sa zdravotného postihnutia vo všetkých príslušných politikách EÚ. Navyše, členské štáty implementujú závery zo zasadnutia Rady v roku 2003, v ktorých boli vyzvané, aby aktívne presadzovali záležitosti týkajúce sa zdravotného postihnutia v príslušných politických oblastiach[4]. APP je vytvorený v dvojročných fázach s politickými prioritami, ktoré reagujú na porušovanie princípu rovnosti, s ktorým sa ľudia so zdravotným postihnutím stretávajú. Účelom tohto oznámenia je: a) analyzovať vývoj, pokiaľ ide o situáciu ľudí so zdravotným postihnutím b) informovať o úspechoch druhej fázy APP 2006 - 2007 c) určiť priority na roky 2008 – 2009 s cieľom dosiahnuť strategické ciele APP. 2. SITUÁCIA OSÔB SO ZDRAVOTNÝM POSTIHNUTÍM 2.1. Fakty a čísla Analýza najaktuálnejších údajov[5] (príloha 1) potvrdzuje výraznú súvislosť medzi zdravotným postihnutím a starnutím. Ukazuje tiež, že osoby so zdravotným postihnutím sú naďalej vo zvýšenej miere vylúčené z trhu práce a že situácia žien so zdravotným postihnutím je horšia než situácia mužov so zdravotným postihnutím (príloha 2). Navyše, osoby s poruchou učenia či s mentálnym postihnutím majú ešte menšiu šancu na získanie práce ako osoby s telesným postihnutím. 2.2. Rastúci ekonomický rozmer Vylúčenie osôb so zdravotným postihnutím z trhu práce je vážnym problémom vzhľadom na rovnaké príležitosti. Tento problém má i svoj ekonomický rozmer: vzhľadom na zmenšujúci sa počet pracovných síl, ktorý je dôsledkom demografických zmien, sa na jarnom zasadnutí Európskej rady v roku 2006[6] kládol dôraz na potrebu čo najlepšieho využitia nevyužitého potenciálu mnohých ľudí vylúčených z trhu práce a za jednu z kľúčových prioritných skupín sa určili osoby so zdravotným postihnutím. Toto tvorí spolu so súvislosťou medzi starnutím a zdravotným postihnutím silný dopyt po dostupnosti na trh práce pre všetkých[7]. Hospodársky význam trhu s výrobkami spĺňajúcimi kritérium bezbariérovosti rastie a stal sa hnacou silou inovácií, predovšetkým v USA a Japonsku v oblastiach ako IKT. Právne predpisy USA stanovujúce požiadavky dostupnosti pri verejných zákazkách podporujú zamestnávanie osôb so zdravotným postihnutím vo verejnom sektore. Bezbariérovosť môže rozhodnúť o tom, či bude osoba so zdravotným postihnutím aktívna na trhu práce, alebo či bude odkázaná na sociálnu pomoc. Nárast zaznamenáva tiež odvetvie sociálnych služieb, ktoré vytvára nové pracovné miesta s cieľom uspokojiť zvyšujúci sa dopyt v súvislosti so starnutím obyvateľstva. V roku 2004 bolo v odvetví služieb zameranom na osoby so zdravotným postihnutím zamestnaných viac než 8 miliónov ľudí, pričom sa v EÚ 27[8] zaznamenal ročný obrat približne 68 miliárd EUR a predpokladá sa, že sa tieto čísla budú zvyšovať[9]. 3. ÚSPECHY AKčNÉHO PLÁNU V PROSPECH POSTIHNUTÝCH EÚ 2006 - 2007 3.1. Spoločný postup Spoločenstva a členských štátov Jednotný prístup k zdravotnému postihnutiu na európskej úrovni mal významný vplyv na obsah dohovoru OSN, v ktorom sa zdravotné postihnutie vníma ako stále sa vyvíjajúci pojem podobne ako v európskom sociálnom modeli zdravotného postihnutia. Okrem toho sú hlavné prvky prístupu EÚ, v ktorom sú skĺbené princípy nediskriminácie, rovnakých príležitostí a aktívneho začlenenia, základom dohovoru OSN. Na neformálnom stretnutí ministrov venovanom otázkam súvisiacim so zdravotným postihnutím v júni 2007 sa členské štáty a Komisia dohodli, že spolu s občianskou spoločnosťou vypracujú koherentný a koordinovaný prístup pri implementácii dohovoru OSN. Dohodli sa na tom, že Skupina Európskej únie na vysokej úrovni pre zdravotné postihnutie by mala identifikovať spoločné problémy a ich riešenie a podávať správy o pokroku na budúcich ministerských stretnutiach venovaných otázkam súvisiacim so zdravotným postihnutím. 3.2. Opatrenia na úrovni EÚ APP 2006 – 2007 bol zameraný na štyri oblasti s cieľom podporiť nezávislý život: podpora ekonomickej aktivity, kvalitné pomocné a opatrovateľské služby, dostupnosť bežných tovarov a služieb a zvýšenie analytickej schopnosti EÚ[10]. - Podpora aktivity Nízka účasť osôb so zdravotným postihnutím na trhu práce môže byť spôsobená tak diskriminačnými, ako aj nediskriminačnými prekážkami. Vyžaduje si to kombináciu nástrojov na boj proti diskriminácii, poskytovanie aktívnej podpory a odstránenie bariér, ktoré sú prekážkou dostupnosti trhu práce pre všetkých. Smernica o rovnakom zaobchádzaní v zamestnaní[11] bola transponovaná do vnútroštátnych právnych predpisov vo všetkých členských štátoch a správa o jej implementácii bude vyhotovená do začiatku roku 2008. Rozsudok Súdneho dvora Európskych spoločenstiev o pojme „zdravotné postihnutie“[12] zdôraznil rozdiely medzi chorobou a zdravotným postihnutím pri uplatňovaní príslušnej smernice. Rozsudok o diskriminácii opatrovateľov osôb so zdravotným postihnutím na základe ich príbuzenstva s nimi[13] nebol ešte vyhlásený. Komisia dokončuje nové nariadenie o štátnej blokovej výnimke[14], ktorým sa zjednodušia pravidlá pomoci pri zamestnávaní a odbornej príprave osôb so zdravotným postihnutím a určité programy pomoci budú oslobodené od povinnosti predchádzajúcej notifikácie Komisii. Politika súdržnosti zohráva podobne ako prístup na trh práce pre všetkých dôležitú úlohu pri podpore zamestnávania a sociálneho začleňovania osôb so zdravotným postihnutím, a to prostredníctvom operačných programov, ktoré pripravujú a realizujú členské štáty, regióny a širšie partnerstvá v spolupráci s Komisiou, a ktoré sú financované prostredníctvom Európskeho fondu regionálneho rozvoja (EFRR) a Európskeho sociálneho fondu (ESF). Vo všeobecnom nariadení na obdobie 2007 – 2013 sa stanovuje, že „jedným z kritérií, ktoré je potrebné dodržiavať pri vymedzovaní operácií spolufinancovaných fondmi a zohľadniť počas jednotlivých fáz vykonávania, je najmä prístup pre osoby s postihnutím“[15]. - Podpora prístupu ku kvalitným pomocným a opatrovateľským službám Skupina na vysokej úrovni pre zdravotné postihnutie (the Disability High Level Group – ďalej len „D-HLG“)[16] vydala stanovisko k presadzovaniu otázok týkajúcich sa zdravotného postihnutia v rámci zjednodušenej otvorenej metódy koordinácie (ďalej len „OMK“) pre oblasť sociálneho začlenenia, sociálnej ochrany a dlhodobej starostlivosti. Týka sa osvedčených postupov a navrhuje odporúčania na zosúladený prístup prostredníctvom posilneného presadzovania uvedených otázok na vnútroštátnej úrovni. V súčasnosti sú predmetom štúdie osobitné riziká diskriminácie, s ktorou sa stretávajú osoby s vážnym zdravotným postihnutím, ktorí sú odkázaní na pomoc, alebo so zvláštnymi potrebami[17]. D-HLG schválila praktický rámec pre kvalitu sociálnych služieb všeobecného záujmu (ďalej len „SSVZ“)[18] pre osoby so zdravotným postihnutím založený na ľudských právach a celkovom riadení kvality. Príslušný rámec pomáha pochopiť, čo kvalita týchto služieb znamená, a definuje spoločné črty a kritériá na ich posúdenie. Zdôrazňuje ich rozmanitosť a osobitosti a potrebu ukazovateľov kvality. Európsky výbor pre sociálnu ochranu túto iniciatívu preskúma a zohľadní sa v nadchádzajúcej európskej stratégii v oblasti SSVZ. Služby v rámci komunity (Community Based Services – ďalej len „CBS“) poskytujú lepšie príležitosti pre nezávislý život ako inštitucionalizácia[19]. Výsledky štúdie[20] o nákladoch na CBS (starostlivosť, zdravotná starostlivosť a podpora), ktoré by mali byť známe do konca roka 2007, poskytnú materiál pre dialóg s Radou Európy[21] o deinštitucionalizácii starostlivosti o deti so zdravotným postihnutím. - Dostupnosť tovarov a služieb Nariadenie o právach zdravotne postihnutých osôb a osôb so zníženou pohyblivosťou v leteckej doprave[22] je prvý európsky právny predpis, ktorým sa zrovnoprávňujú osoby so zdravotným postihnutím s osobami bez zdravotného postihnutia. Vedeniu letísk sa ním nariaďuje povinnosť poskytovať bezplatnú pomoc a zaopatrenie a zabezpečovať bezbariérovosť. Podobné záväzky sa schválili i pre odvetvie medzinárodnej železničnej dopravy. V súlade s oznámením „Prístupnosť elektronických technológií“[23] sa posilnila dostupnosť informačných a komunikačných technológií (ďalej len „IKT“). Bol vydaný normalizačný mandát s cieľom vypracovať európske požiadavky na verejné obstarávanie výrobkov a služieb z oblasti IKT spĺňajúcich požiadavky bezbariérovosti, v ktorom sa zohľadnila i otázka hodnotenia zhody. Štúdia o právnych predpisoch členských štátov v oblasti dostupnosti elektronických komunikácií poukázala na potrebu posilnenia európskych ustanovení týkajúcich sa dostupnosti[24]. Značné investície sa vynaložili na výskum a vývoj dostupných IKT a asistenčných technológií[25]. Cieľom rozhovorov s orgánmi USA pri súčasnej podpore užívateľov IKT a príslušného priemyselného odvetvia sú normy a výhody globálneho trhu v oblasti bezbariérovosti. Komisia sa zúčastňuje v rámci Výboru USA pre bezbariérovosť (US Access Board Committee) na revízii noriem zahrnutých v diele 508 amerického zákona o obnove (Rehabilitation Act). Došlo i k výmene informácií o používaní noriem dostupnosti v zastavanom prostredí. Komisia podporila niekoľko pilotných projektov a výskum v oblasti bezbariérovosti zastavaného prostredia. K výsledkom patrí sprievodca verejnej správy pre zohľadňovanie bezbariérovosti pri udeľovaní verejných zákaziek na budovy, ďalej materiály k odbornej príprave v oblasti bezbariérovosti pre profesionálov a vytvorenie Európskej siete bezbariérového cestovného ruchu[26]. - Zvýšenie analytickej schopnosti EÚ V záujme fundovanejšej a cielenejšej tvorby politiky je stále potrebných viac údajov o situácii osôb so zdravotným postihnutím. Eurostat zvýšil svoje úsilie o ďalší rozvoj štatistiky Spoločenstva súvisiacej s osobami so zdravotným postihnutím v rámci európskeho štatistického systému. Príloha 3 informuje o činnosti Komisie pri rozvoji štatistiky súvisiacej so zdravotným postihnutím. - Ďalší podstatný vývoj Program Progress 2007 – 2013[27] prijatý v roku 2006 poskytuje podporu pre realizáciu stratégie na pomoc osobám so zdravotným postihnutím okrem iného prostredníctvom spolufinancovania[28] prevádzkových nákladov kľúčových európskych organizácií pôsobiacich v oblasti zdravotného postihnutia. Aj diskriminácia na základe zdravotného postihnutia je témou iniciatív EÚ a vnútroštátnych iniciatív v rámci Európskeho roka rovnakých príležitostí pre všetkých (2007). Príloha 4 obsahuje podrobnosti k realizácii APP v rokoch 2006 – 2007. 3.3. Opatrenia na vnútroštátnej úrovni Väčšina členských štátov považuje osoby so zdravotným postihnutím za jednu z najznevýhodnenejších sociálnych skupín. Vyvinuli opatrenia a programy odzrkadľujúce priority EÚ[29] s cieľom zlepšiť ich zamestnateľnosť na otvorenom trhu práce. Počet prínosných opatrení narastá, nie sú však dostatočne napojené na širšie stratégie zamestnanosti v rámci vnútroštátnych programov reforiem. Členské štáty informujú tiež o pokroku v legislatíve súvisiacej so zdravotným postihnutím, vzdelávacích a rehabilitačných programoch, opatreniach zameraných na odstránenie bariér, zariadeniach pre osoby so zdravotným postihnutím vrátane opatrení pre nezávislý život prostredníctvom miestnej komunitnej a domácej starostlivosti a systéme odškodňovania s cieľom zabezpečiť skutočný prístup osôb so zdravotným postihnutím k ich právam. Niekoľko členských štátov nariadilo verejným orgánom podporovať rovnosť príležitostí pre osoby so zdravotným postihnutím. Príloha 5 informuje o opatreniach členských štátov. 4. PRIORITY NA ROKY 2008 - 2009 Členské štáty a ostatné zainteresované strany určili na základe analýzy vývoja situácie osôb so zdravotným postihnutím a konzultácií[30] s ich zástupcami bezbariérovosť za prioritu pre aktívne začlenenie a prístup k právam. Dostupné tovary, služby a infraštruktúra sú nevyhnutné na udržanie nediskriminačných a inkluzívnych foriem účasti v mnohých aspektoch každodenného života v spoločnosti, v ktorej je priemerný vek stále vyšší, spolu s odstránením bariér pre vzdelanie a trh práce. Bezbariérovosť je tiež základom dohovoru OSN[31] a umožňuje zosúladeným spôsobom riešiť heterogénne potreby mužov a žien so zdravotným postihnutím. Dosiahnutie bezbariérovosti si vyžaduje obchádzanie a odstránenie prekážok, ktoré osobám so zdravotným postihnutím znemožňujú uplatňovať ich schopnosti a byť plne účastnými a rovnoprávnymi v spoločnosti. To si vyžaduje kombináciu inkluzívneho prístupu v zmysle motta „riešenia pre všetkých“ a osobitných asistenčných riešení vo všetkých politických oblastiach a nástrojoch v záujme riešenia systémových foriem diskriminácie. V prieskume[32] verejnej mienky EÚ, ktorý bol súčasťou Európskeho roka rovnakých príležitostí pre všetkých, 91 % respondentov súhlasilo s tým, že na elimináciu fyzických prekážok pre osoby so zdravotným postihnutím by sa malo vynaložiť viac, čo pravdepodobne odzrkadľuje i potreby starnúcej populácie. V tomto ohľade sa očakáva, že realizácia politiky súdržnosti podporí obchodný aspekt integrácie osôb so zdravotným postihnutím vrátane dostupnosti. 4.1. Opatrenia na dosiahnutie prístupu na trh práce pre všetkých - Posilnenie dostupnosti trhu práce Aby sa zvýšila miera zamestnanosti osôb so zdravotným postihnutím, je potrebný komplexný prístup zahŕňajúci pružné programy zamestnávania, podporované zamestnávanie, aktívne začleňovanie a prínosné opatrenia dopĺňajúce existujúce európske právne predpisy týkajúce sa nediskriminácie. Na tento účel uskutoční Komisia analýzu modelov osvedčených postupov slúžiacich na primerané začlenenie osôb so zdravotným postihnutím na pracovisku. V súlade so svojím oznámením o flexiistote[33] prebáda Komisia príležitosti pre osoby so zdravotným postihnutím v rámci všeobecného rámca zvýšenej pružnosti trhu práce súčasne s mechanizmami na zabezpečenie nárastu a udržania ich zamestnávania. Typické cesty k flexiistote zahŕňajú pružné a spoľahlivé zmluvné dojednania, prácu na čiastočný úväzok a prácu na dobu určitú, politiky aktívneho trhu práce, komplexné stratégie celoživotného vzdelávania a moderné systémy sociálnej ochrany poskytujúce primeraný príjem v obdobiach nezamestnanosti. Centrom záujmu budú aj programy na udržanie zamestnania, ktoré zabraňujú predčasnému odchodu z trhu práce, ako aj zameranie na reformu finančných kompenzácií predstavujúcich náhradu príjmu (príspevky pre osoby so zdravotným postihnutím). Toto sa bude riešiť prostredníctvom výmen skúseností odborníkov a určenia osvedčených postupov na základe tematického partnerského hodnotenia a príspevkov od D-HLG a Európskeho výboru pre zamestnanosť. Podporované zamestnávanie poskytuje osobnú asistenciu a prispôsobenie pracoviska pri zohľadnení potrieb osôb so zdravotným postihnutím na bežnom trhu práce, ešte stále však nevyužilo svoj plný potenciál. Väčšia pozornosť by sa mala venovať požiadavkám podnikov, aby sa dosiahol súlad s potrebami trhu práce. Komisia podporí poskytovateľov služieb zamestnanosti, aby spolu so zamestnávateľmi navrhli služby odbornej prípravy a rehabilitačné služby. Komisia bude spolupracovať s Európskou sieťou vedúcich pracovníkov verejných služieb zamestnanosti[34] s cieľom zlepšiť služby zamestnanosti dostupné osobám so zdravotným postihnutím. Vydá diskusný dokument so zodpovedajúcimi vzormi osvedčených postupov odzrkadľujúcimi usmernenia Európskej stratégie zamestnanosti a návrhmi na pomoc mladým osobám so zdravotným postihnutím vo fáze hľadania si miesta na trhu práce po skončení vzdelávania[35]. Tento dokument bude predstavený D-HLG ako i Európskeho výboru pre zamestnanosť s cieľom ďalšieho zohľadňovania otázok súvisiacich so zdravotným postihnutím vo vnútroštátnych programoch reforiem a v záujme podpory národných cieľov[36]. Komisia bude i naďalej presadzovať podporované zamestnávanie v rámci zjednodušených pravidiel pomoci a politiku aktívneho začleňovania znevýhodnených osôb vrátane osôb so zdravotným postihnutím, čím dobuduje napojenie na trh práce prostredníctvom primeranej finančnej podpory a prístupu ku kvalitným sociálnym službám[37]. - Podpora dostupnosti tovarov, služieb a infraštruktúry Zlepšený prístup k bežným tovarom, službám a infraštruktúre umožňuje osobám so zdravotným postihnutím správať sa ako spotrebitelia. Európsky trh pre bezbariérovosť si vyžaduje jasné pravidlá pre zainteresované odvetvia. Subjekty činné v oblasti dizajnu, vývoja a výroby v rozličných odvetviach musia disponovať primeranými znalosťami, pokiaľ ide o bezbariérovosť. Nástroje dosahovania bezbariérovosti by mali byť upravené podľa individuálnych vývojových cyklov v týchto odvetviach. Komisia vyvíja právne rámce pre bezbariérovosť v oblastiach dopravy a IKT. Stavajúc na novom európskom právnom predpise v oblasti leteckej dopravy[38] a nariadení o právach zdravotne postihnutých osôb a osôb so zníženou pohyblivosťou v medzinárodnej železničnej doprave plánuje Komisia navrhnúť právne predpisy v oblastiach námornej, autobusovej a autokarovej dopravy. Pokiaľ ide o IKT, Komisia má v pláne posilniť ustanovenia týkajúce sa bezbariérovosti pri revízii balíka elektronickej komunikácie[39] vrátane oblastí ako napríklad záchranné služby a textová komunikácia. V nadväznosti na oznámenie „Prístupnosť elektronických technológií“ z roku 2005 Komisia zhodnotila pokrok a predložila nové návrhy vo svojom oznámení digitálnej integrácii („e-Inclusion“)[40]. Komisia bude v roku 2008 predovšetkým pracovať na horizontálnej koncepcii právnych predpisov o dostupnej informačnej spoločnosti, aby sa zaručili rovnaké práva a účinný vnútorný trh. Na aktivity súvisiace so sprístupňovaním a výskumom dostupných IKT sa vyčlenil rozpočet presahujúci 100 miliónov EUR[41]. Posilnením hospodárskej súťaže v týchto priemyselných odvetviach sa ešte viac rozvinie európsky trh pre bezbariérovosť, čo bude viesť k lepšiemu postaveniu na celosvetovom trhu. Prostredníctvom rozvoja a používania noriem týkajúcich sa bezbariérového prístupu, napríklad pri verejnom obstarávaní, ktoré spĺňajú funkčné požiadavky užívateľov, ako aj kritériá interoperability, sa posilňujú kompatibilné a konkurencieschopné riešenia. Požiadavka bezbariérovosti zastavaného prostredia prispieva k udržateľnosti odvetvia stavebníctva. V záujme podpory bezbariérového prostredia pre všetkých pripraví Komisia poverenie pre európske normalizačné organizácie na vypracovanie požiadaviek bezbariérovosti, ktoré by sa uplatňovali predovšetkým pri verejnom obstarávaní. - Konsolidácia analytickej schopnosti Komisie s cieľom podporiť bezbariérovosť Aby sa dosiahol súlad s požiadavkami na monitorovanie stanovenými v dohovore OSN[42] a aby sme mohli zmerať pokrok, ktorý sa dosiahol pri začleňovaní a účasti osôb so zdravotným postihnutím v spoločnosti, sú v tejto oblasti potrebné spoľahlivejšie a porovnateľné údaje. Nový modul pre zdravotné postihnutie a sociálnu integráciu opísaný v prílohe 3 je možné použiť ako samostatný modul. Bude vytvorená európska akademická sieť odborníkov v oblasti zdravotného postihnutia s cieľom poskytovať vedecké informácie a podporu prostredníctvom zhromažďovania príslušných faktov, dôkazov a odporúčaní pre APP. 4.2. Opatrenia zamerané na plné využívanie základných práv - Posilnenie uplatňovania dohovoru OSN Na základe úspešného prijatia rozhodnutia Rady v marci 2007 o podpise dohovoru OSN sa ministri zodpovední za oblasť zdravotného postihnutia a Komisia v júni v Berlíne zhodli na potrebe jeho rýchlej ratifikácie členskými štátmi. Aby sa Európskemu spoločenstvu umožnilo uzatvoriť dohovor OSN, navrhne Komisia na začiatku roka 2008 rozhodnutie Rady. Komisia priebežne preveruje pripravované právne predpisy Spoločenstva s cieľom určiť rozsah právomocí Spoločenstva a posúdiť potrebu zmeny a doplnenia sekundárnych európskych právnych predpisov prípadne prispôsobenia príslušných politík. V tomto hodnotení sa bude prihliadať i na vplyv samotných európskych inštitúcií. D-HLG bude o pokroku pri implementácii dohovoru OSN informovať v pravidelných intervaloch. Za predpokladu, že sa európsky prístup k zdravotnému postihnutiu významne priblíži dohovoru OSN, prispeje APP k jeho praktickej realizácii na európskej úrovni, pričom doplní vnútroštátne opatrenia. Opatrenia v oblastiach zamestnávania, sociálnych služieb, nezávislého života, bezbariérovosti a rozvoj pomoci prispejú k realizácii dohovoru OSN. Komisia bude uvedeným ustanoveniam venovať pozornosť a požadovať presadzovanie rodových záležitostí spolu s osobitnými opatreniami, ktoré ich zohľadňujú. V oblasti bezbariérovosti sa Komisia angažuje v globálnej iniciatíve OSN za integratívne IKT, ktorej cieľom je posilnenie implementácie ustanovení týkajúcich sa bezbariérovosti. Komisia bude pokračovať v spolupráci s európskymi mimovládnymi organizáciami v súlade so záväzkom v zmysle dohovoru OSN[43], podľa ktorého bude konzultovať a angažovať organizácie zastupujúce osoby so zdravotným postihnutím a ponúkne členom výboru OSN pre práva osôb so zdravotným postihnutím[44] pochádzajúcim z EÚ členstvo v D-HLG. Aby bola implementácia dohovoru OSN účinná, vyžaduje si to tiež opatrenia zo strany regionálnych a miestnych orgánov. Komisia podporí tento proces prostredníctvom vypracovania modulov odborného vzdelávania s cieľom zvyšovať informovanosť a presadiť výklad zákonov v zmysle dohovoru OSN. Nový európsky modul pre prieskum v oblasti zdravotného postihnutia a sociálnej integrácie (European Survey Module on Disability and Social Integration, ďalej len „ESDIM“) na účely merania činiteľov zdravotného postihnutia vrátane účasti v spoločnosti a environmentálnych činiteľov prispeje k pokroku v monitorovaní dosahovania cieľov stanovených v dohovore OSN. - Doplnenie právneho rámca Spoločenstva pre ochranu pred diskrimináciou Komisia má v pláne predložiť v roku 2008 v zmysle článku 13 Zmluvy o ES návrh smernice[45], ktorá doplní súčasný rámec EÚ v oblasti prevencie diskriminácie okrem iného na základe zdravotného postihnutia a ochrany pred ňou aj mimo trhu práce. Takáto iniciatíva týkajúca sa práv jednotlivca prispeje tiež k zabezpečeniu bezbariérového prostredia. Práve sa uskutočňuje hodnotenie vplyvu na základe informácií získaných štúdiom existujúcich právnych ustanovení[46]. Ako súčasť hodnotenia vplyvu prebehli rozličné konzultácie vrátane verejného internetového dotazníka a konzultácií s mimovládnymi organizáciami a obchodnou sférou. 5. ZÁVERY Toto oznámenie odzrkadľuje európske odhodlanie zabezpečiť osobám so zdravotným postihnutím možnosť využívať svoje práva. Pristupuje k osobám so zdravotným postihnutím ako k občanom a aktívnym sociálno-ekonomickým subjektom prispievajúcim k vytváraniu trvalo udržateľnej a súdržnej Európy, ktorá ponúka rovnaké príležitosti pre všetkých. Cieľom všetkých opatrení v tomto oznámení je splnenie rozličných individuálnych potrieb osôb so zdravotným postihnutím. Aby sa dosiahol pokrok v určených kľúčových politických oblastiach, je potrebné zvýšiť mieru súčinnosti a komplementarity aktivít členských štátov. Záväzok ministrov riešiť spoločné výzvy a nájsť spoločné riešenia pre implementáciu dohovoru OSN pripravuje pôdu pre konzistentné a porovnateľné ciele na vnútroštátnej úrovni, ktoré budú odzrkadľovať ciele dohovoru OSN a pokrok Komisie a členských štátov pri ich napĺňaní. Preto je spolupráca medzi Komisiou a členskými štátmi, spolu s osobami so zdravotným postihnutím a ostatnými príslušnými zainteresovanými subjektmi, zásadná. Prostredníctvom každoročných stretnutí európskych ministrov zodpovedných za oblasť zdravotného postihnutia sa posilní európska stratégia na pomoc osobám so zdravotným postihnutím. [1] KOM(2003) 650. [2] http://www.un.org/esa/socdev/enable/. [3] Občianske, politické, ekonomické a environmentálne práva. [4] Závery Rady v nadväznosti na Európsky rok ľudí so zdravotným postihnutím 15512/03. [5] „Muži a ženy so zdravotným postihnutím v EÚ“, Applica, CESEP and Alphametrics, 2007. [6] Záver 34. [7] http://ec.europa.eu/employment_social/social_situation/studies_en.htm. [8] Podľa Európskej asociácie poskytovateľov služieb pre osoby so zdravotným postihnutím. [9] OECD, 4. 4. 2007, health paper 26, http://www.oecd.org/dataoecd/13/8/38343783.pdf. [10] KOM(2005) 604 z 28.11.2005. [11] Smernica 2000/78/ES, Ú. v. ES, 27.11.2000. [12] Vec C-13/05 Chacon-Navas versus Eurest CSA. [13] Vec C-303/06 Coleman versus Attridge Law. [14] http://ec.europa.eu/comm/competition/state_aid/reform/reform.cfm. [15] Nariadenie Rady 1083/2006, článok 16. [16] http://ec.europa.eu/employment_social/index/hlg_esf_nsrf_en.pdf [17] Výzva na predloženie ponuky VT/2006/021, záverečná správa 2007. [18] Ďalšie informácie o VSVZ:http://ec.europa.eu/employment_social/social_protection/questionnaire_en.htm . [19] Štúdia „Included in Society“ (Začlenení do spoločnosti), http://ec.europa.eu/employment_social/index/socinc_en.pdf. [20] Výzva na predloženie ponuky VT/2006/021, záverečná správa 2007. [21] Výbor pre otázky zdravotného postihnutia (ďalej len „CDPRR“). [22] Nariadenie 1107/2006 z 5.7.2006. [23] KOM(2005) 425 v konečnom znení, 13.9.2005. [24] Správa Skupiny pre inkluzívnu komunikáciu INCOM. [25] Viac ako 60 miliónov EUR v rámci 6. výskumného rámcového programu. [26] Príloha I ku KOM/2005/604. [27] Rozhodnutie Európskeho parlamentu a Rady č. 1672/2006/ES, ktorým sa zriaďuje program Spoločenstva v oblasti zamestnanosti a sociálnej solidarity – Progress. [28] Viac ako 1,2 milióna EUR v roku 2007. [29] Vnútroštátne správy o stratégiách sociálnej ochrany a sociálneho začlenenia 2007 a správy členských štátov o zamestnanosti v rámci ich vnútroštátnych programov reforiem 2006. [30] Stretnutia D-HLG vo februári a júni 2007. [31] Článok 3 o všeobecných princípoch a článok 9 o dostupnosti/bezbariérovosti. [32] Diskriminácia v Európskej únii: http://ec.europa.eu/employment_social/eyeq/uploaded_files/documents/Eurobarometer_report_en_2007.pdf . [33] KOM (2007) 359 z 27. júna 2007. [34] Vytvorená v roku 2007: http://ec.europa.eu/employment_social/employment_strategy/pub_empl_services_en.htm . [35] http://ec.europa.eu/employment_social/news/2007/sep/com498_en.pdf . [36] Predovšetkým na základe usmernenia 19 Európskej stratégie zamestnanosti. [37] KOM(2006) 44 v konečnom znení, 8.2.2006. [38] Nariadenie 1107/2006 z 5 júla 2006, Ú v. EÚ L204 z 26.7.2006. [39] http://ec.europa.eu/information_society/policy/ecomm/tomorrow/roadmap/index_en.htm. [40] KOM (2007)694 Európska iniciatíva i2010 týkajúca sa digitálnej integrácie („e-Inclusion“): „Informačná spoločnosť pre všetkých“. [41] 7. rámcový program, IKT/starnutie a dostupné/integratívne IKT: http://cordis.europa.eu/fp7/ict/programme/challenge7_en.html ;Program pre konkurencieschopnosť a inovácie, IKT pre bezbariérový prístup, starnutie a spoločenskú integráciu: http://ec.europa.eu/information_society/activities/ict_psp/library/ref_docs/docs/cip_ictpsp_wp.pdf . [42] Článok 31. [43] Článok 4.3. [44] Článok 34. [45] http://ec.europa.eu/atwork/programmes/docs/clwp2008_en.pdf [46] http://ec.europa.eu/employment_social/fundamental_rights/pdf/pubst/stud/mapstrand1_en.pdf.